**IZVJEŠTAJ**

**s javne rasprave o Predlogu plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar**

Uprava za vode, u skladu sa čl. 7 stav 2 Zakona o koncesijama („Službeni list CG“, br. 8/09) dala je na javnu raspravu Predlog plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar i uputila Javni poziv građanima, naučnoj i stručnoj javnosti, državnim organima, nevladinim organizacijama, pravnim licima i preduzetnicima i drugim zainteresovanim subjektima, da se uključe u javnu raspravu i daju svoj doprinos u razmatranju Predloga plana davanja koncesija.

Javna rasprava o Predlogu plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar održana je na sljedeći način:

* Opština Gusinje, velika sala, dana 19.04.2019. godine, sa početkom u 11 časova,
* Opština Berane, mala sala, dana 22.04.2019. godine, sa početkom u 11 časova,
* Uprava za vode, mala sala, dana 24.04.2019. godine, sa početkom u 10 časova.

Javna rasprava o Predlogu plana trajala je od 10.04.2019. – 06.05.2019. godine.

Zainteresovani subjekti imali su i mogućnost da u Upravi za vode, svakog radnog dana u vremenu od 10-12 časova, izvrše uvid u Predlog plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar, kao i da daju svoje predloge, sugestije ili komentare na predmetni plan u pisanoj ili elektronskoj formi.

1. **Gusinje**

Prva po redu javna rasprava povodom Predloga plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar održana je 19.04.2019. godine u opštini Gusinje, u velikoj sali zgrade Opština Gusinje, sa početkom u 11 časova.

Na predmetnoj javnoj raspravi prisustvovali su predstavnici Uprave za vode – Nataša Rakočević i Danilo Globarević, predstavnik opštine Gusinje Refik Pirović i opštinski inspektor Balić Sanel, bivši koncesionari iz Gusinja i predstavnik Sportsko - ribolovnog kluba „ Plavsko jezero“ Plav Omar Pašić.

Na početku, predstavnica Uprave za vode, g-đa Nataša Rakočević prisutne je pozdravila i upoznala sa detaljima u vezi Plana davanja koncesija i uvođenje procedure davanja koncesija u oblasti eksploatacije rječnog nanosa (šljunka i pijeska) iz korita rijeka Lim i Grnčar. Ona je istakla da je plan urađen u sklopu Komponente 1 projekta Priprema idejnog projekta za odbranu od poplava, rehabilitaciju i navodnjavanje u slivu rijeke Lim (sa rijekom Grnčar) u cilju ublažavanja uticaja klimatskih promjena i održivog korišćenja prirodnih resursa i procjena uticaja klimatskih promjena na podzemne vode u slivu rijeke Drine u Crnoj Gori. Projekat se realizuje u sklopu projekta Upravljanje slivom rijeke Drine na zapadnom Balkanu, a finansiran je od strane GEF /SCCF.

Nakon što je dala kratak opis Plana, g-đa Rakočević je prisutnim približila postupak i rokove u vezi davanja koncesija kao i proceduru koju Zakon o kocesijama propisuje. Prisutni su se složili da je za ovu godinu, uzimajući u obzir rokove, gotovo nemoguće sprovesti kompletan postupak, te će se ugovori o koncesijama najvjerovatnije zaključiti krajem tekuće godine. Zatim su predočene lokacije i prikazani kapaciteti za eksploataciju rječnog nanosa na tri lokacije iz korita rijeke Grnčar u opštini Gusinje.

Predstavnik sportsko ribolovnog kluba „ Plavsko jezero“ Plav - Omar Pašić dao je primjedbu da tekst Predloga plana treba dopuniti na način da pored naziva lokacija za eksploataciju rječnog nanosa treba dodati stacionaže i dužine lokacija. Druga primjedba odnosila se na Zakonsku regulativu, gdje u tekstu Predloga plana na strani 5 treba dodati i Zakon o slatkovodnom ribarstu i akvakulturi, zbog obaveza koje proizilaze iz čl. 23 navedenog zakona, odnosno učešća troškova na račun pričinjene štete.

Predstavnik sekretarijata za uređenje prostora Refik Pirović konstatovao je da lokacija prema granici sa Albanijom nije uključena u predmetni plan davanja koncesija i da je neophodno da se na toj lokaciji izvedu hitni regulacioni radovi.

Na kraju javne rasprave zaključeno je da je primjedba koja se odnosi na stacionaže i dužine lokacije opravdana i ista će se inkorporirati u predmetni plan davanja koncesija. Takođe, sugestija koja se odnosila na zakonsku regulativu opravdana je, te u tekstu Predloga plana, (strana 5 Predloga plana), treba dodati i Zakon o slatkovodnom ribarstvu i akvakulturi („Službeni list CG“, br.17/18) i isti će predstavljati sastavi dio Predloga plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar.

Nakon veoma konstruktivne rasprave, predstavnici Uprave za vode zahvalili su se prisutnim na svim komentarima, sugestijama i predlozima, te su podsjetili na činjenicu da javna rasprava traje do 06.05.2019. godine.

1. **Berane**

Druga po redu javna rasprava povodom Predloga plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar održana je 22.04.2019. godine u opštini Berane, u maloj sali zgrade Opština Berane, sa početkom u 11 časova.

Na predmetnoj javnoj raspravi prisustvovali su predstavnici Uprave za vode - Nataša Rakočević i Milo Radović, ispred Opštine Berane - Ranko Šćekić, predstavnici Sportsko-ribolovnog kluba „Lim“ Berane - Milutin Mićović i Boško Vulević, kao i bivši koncesionar - Velimir Đurišić iz Berana.

Predstavnica Uprave za vode, g-đa Nataša Rakočević prezentovala je Predlog plana davanja koncesija i postupak procedure davanja koncesija u oblasti eksploatacije rječnog nanosa (šljunka i pijeska) iz korita rijeka Lim i Grnčar. Prisutni su se složili da je procedura dodjele koncesija jako složena i iziskuje vrijeme. Od devet prikazanih lokacija prisutni su izrazili želju da se obrati pažnja na lokacije koje se nalaze isključivo na teritoriji opštine Berane.

G-din Milutin Mićović ispred SRK „Lim“ Berane, imao je izlaganje koje se odnosilo na dosadašnje aktivnosti vezane za eksploataciju materijala iz korita Lima, kao i na ulogu kluba u suzbijanju nelegalnih aktivnosti. On je podsjetio na uvođenje moratorijuma, slanje prijava, ali i neadekvatno postupanje inspekcijskih organa u svom tom procesu.

Predstavnici ovog kluba imali su i konkretna pitanja vezana za temu javne rasprave. Njih je interesovalo da li data predmetna lokacija „Luge“ ulazi u prostor zaštićene zone? Na javnoj raspravi dogovreno je da g-din Mićović prvo provjeri koordinate a nakon toga pošalje sugestiju kako bi se predmetna lokacija isključila iz plana ako ista ulazi u prostor zaštićene zone.

Zaključeno je da će Uprava za vode isto pitanje uputiti i konsultantima koji su učestvovali u izradi ovog projekta kako bi se i oni izjasnili po pitanju predmetne lokacije, te ukoliko ista ulazi u prostor zaštićene zone, potrebno je lokaciju „Luge“ isključiti prilikom izrade Koncesionog akta ili dati koordinate koje ne uključuju prostor zaštićene zone.

Predstavnike SRK „Lim“ Berane interesovalo je i da li predmetni plan ima i Elaborat zaštite životne sredine, te da li je za koncesioni akt potrebno odraditi i procjenu uticaja na životnu sredinu?

Uprava za vode je konstatovala da se Planom davanja koncesija utvrđuju samo područja - lokaliteti, odnosno oblasti u kojima će se davati koncesije, predmeti koncesija, rokovi za objavljivanje javnih oglasa za davanje koncesija. Imajući u vidu odredbe člana 17 Zakona o koncesijama postupak za davanje koncesija pokreće nadležni organ izradom Koncesionog akta, koji predstavlja osnovni dokument na osnovu koga se pokreće postupak dodjele koncesije. Shodno čl.19 Zakona o koncesijama, prilikom izrade Koncesionog akta Uprava za vode obradiće i mjere za zaštitu životne sredine u skladu sa propisima.

G-din Mićović je kazao da će se sa ovim pitanjima (kao i sa eventualno dodatnim) pismeno i zvanično obratiti Upravi za vode, međutim od strane g-dina Mićovića, kao i SRK „Lim“ Berane nije dostavljena pisana primjedba, kao ni dodatna pitanja vezano za lokaciju „Luge“.

Bivšeg koncesionara, g-dina Velimira Bata Đurišića iz Berana interesovala je procedura i postupak dobijanja konesije za predmetne lokacije na teritoriji opštine Berane. On je uputio apel da se prilikom odabira koncesioanara više vodi računa o kvalitetu izvedenih radova nego o samoj finansijskoj ponudi, na šta je iz Uprave za vode odgovoreno da Zakon o koncesijama i ostala zakonska procedura određuje uslove i način davanja koncesije. Na konstataciju g-dina Đurišića da je za prošlu godinu plaćao koncesionu nakandu ali da postupak nadzora i kontrole izvođenja radova nije moguće sprovesti sa ovim inspekcijskim i upravljačkim adminsitrativnim kapacitetima, g-din Radović ispred Uprave za vode je podsjetio da izvođenje hitnih interventnih radova nije podrazumijevalo plaćanje konecione naknade, već vodne naknade u skladu sa Zakonom o finansiranju upravljanja vodama, i da 70% od te naknade pripada jedinici lokalne samouprave, a da se sredstva u skladu sa zakonskom regulativom trebaju trošiti namjenski, te da je u konkretnom slučaju nadzor nad izvođenjem radova na teritoriji Opštine Berane za prethodnu godinu bio u nadležnosti Komunalne policije Berane.

Nakon javne rasprave, predstavnici Uprave za vode zahvalili su se prisutnima koji su svojim učešćem dali svoj doprinos i što nakon konstruktivne rasprave njihove sugestije mogu poslužiti kao dobre smjernice prilikom izrade Koncesionog akta.

1. **Podgorica**

Treća po redu javna rasprava, dana 24.04.2019. godine, zakazana u Upravi za vode „Bulevar Revolucije“ 24, Podgorica, mala sala sa početkom u 10 časova, nije održana jer nije bilo zainteresovanih subjekata za istu.

Takođe, zaključno sa 06.05.2019. godine, Upravi za vode nije dostavljena ni jedna sugestija, predlog ili komentar u elektonskoj ili pisanoj formi na Predlog plana davanja koncesija za eksploataciju rječnog nanosa (šljunka i pijeska) iz korita rijeka Lim i Grnčar.

Izvještaj sačinili:

Nataša Rakočević

Milo Radović